KOMISJONI RAKENDUSMÄÄRUS (EL) 2020/643,

12. mai 2020,

milles käsitletakse hariliku seebilille (Saponaria officinalis L.) juurte põhiainena heakskiitmata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 13 lõiget 2 koostoimes artikli 23 lõikega 5,

ning arvestades järgmist:

(1) Komisjon sai 9. oktoobril 2015 Taimetoodangu uurimise instituudilt (Tšehhi Vabariik) taotluse, et kiita heaks hariliku seebilille (Saponaria officinalis L.) juured põhiainena. Taotlusele oli lisatud määruse (EÜ) nr 1107/2009 artikli 23 lõike 3 teises lõigus nõutud teave.

(2) Komisjon palus Euroopa Toiduohutusametilt (edaspidi „toiduohutusamet“) teadusabi. Toiduohutusamet esitas komisjonile 19. juunil 2017 tehnilise aruande hariliku seebilille (Saponaria officinalis L.) juurte kohta (2). Komisjon esitas 6. detsembril 2017 alalisele taime-, looma-, toidu- ja söödakomiteele läbivaatamisaruande (3) ja määruse eelnõu hariliku seebilille (Saponaria officinalis L.) juurte heakskiitmata jätmise kohta.

(3) Taotleja esitatud andmetest ei ilmne, et tavapäraselt emulgaatorina kasutamisel vastaksid hariliku seebilille (Saponaria officinalis L.) juured Euroopa Parlamendi ja nõukogu määruse (EÜ) nr 178/2002 (4) artiklis 2 määratletud mõiste „toit“ kriteeriumidele.

(4) Toiduohutusameti tehnilises aruandes tehti siiski kindlaks konkreetsed probleemid seoses probleemsete ainete (nt triterpenoidsed saponiinid, saporiin) esinemisega hariliku seebilille (Saponaria officinalis L.) juurte ekstraktides taimekaitsevahendina kasutamisel. Tarbijate jaoks ohutu tarbimiskoguse kindlakstegemiseks ei olnud piisavalt andmeid, samuti ei olnud võimalik lõpule viia tarbijatele avalduva ohu hindamist hariliku seebilille (Saponaria officinalis L.) juurte kasutamisel kurkides, tomatites ja humalates. Lisaks ei olnud piisavalt teavet, et teha järeldusi muudele kui sihtorganismidele avalduva ohu kohta.

(5) Kasutada ei olnud ühtegi asjakohast muud hindamist, mis oleks tehtud määruse (EÜ) nr 1107/2009 artikli 23 lõikes 2 osutatud liidu muude õigusaktide alusel.

(6) Komisjon palus, et taotleja esitaks oma märkused toiduohutusameti tehnilise aruande ning läbivaatamise aruande eelnõu kohta. Taotleja esitas oma märkused ja need on põhjalikult läbi vaadatud.

(7) Komisjoni läbivaatamisaruande kohaselt ei ole seega tõendatud, et määruse (EÜ) nr 1107/2009 artiklis 23 sätestatud nõuded on täidetud. Seepärast on asjakohane jätta hariliku seebilille (Saponaria officinalis L.) juured põhiainena heaks kiitmata.

(8) Käesoleva määrusega ei piirata õigust esitada vastavalt määruse (EÜ) nr 1107/2009 artikli 23 lõikele 3 hariliku seebilille (Saponaria officinalis L.) juurte põhiainena heakskiitmiseks uus taotlus.

(9) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Aine hariliku seebilille (Saponaria officinalis L.) juured jäetakse põhiainena heaks kiitmata.

Artikkel 2 Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 12. mai 2020 Komisjoni nimel eesistuja Ursula VON DER LEYEN

(1) ELT L 309, 24.11.2009, lk 1.

(2) EFSA (Euroopa Toiduohutusamet), 2017. Technical report on the outcome of the consultation with Member States and EFSA on the basic substance application for Saponaria officinalis L. roots for use in plant protection as acaricide and elicitor (Tehniline aruanne liikmesriikide ja Euroopa Toiduohutusametiga peetud konsultatsioonide tulemuste kohta seoses taimekaitses akaritsiidide ja elitsitoridena kasutamiseks ette nähtud hariliku seebilille (Saponaria officinalis L.) juurte põhiainena heakskiitmise taotlusega). Euroopa Toiduohutusameti toetav väljaanne 2017:EN-1263. 44 lk.

(3) http://ec.europa.eu/food/plant/pesticides/eu-pesticides-database/public/?event=activesubstance.selection&language=EN.

(4) Euroopa Parlamendi ja nõukogu 28. jaanuari 2002. aasta määrus (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1).